Edmund Joensen (SP), 2013-09-10:
er til første behandling.
Forslaget har selvfølgelig relevans for Færøerne og stor betydning for den offentlige økonomi og levestandarden på Færøerne.
Jeg har ikke fået alle papirerne med.
Desværre har jeg ikke fået det hele med.
Der er kommet en vismandsrapport for Færøerne, Duskaferai, som vi kalder den.
Den er kommet med nøgletal om færøsk økonomi.
Hvis jeg tager det fra en ende af og lister det op, er det ikke lige akkurat det lykkeligste budskab, man har fået, for der skal laves mange tiltag på Færøerne, hvis det skal lykkes at få rettet økonomien op.
Man har en gæld på 5,4 mia. kr. og et underskud for 6. år på 250 mio. kr., og for at man skal være i stand til at betale ned på gælden, før renten går op, skal man have finansloven i balance i 2016.
Men den her vismandsrapport viser så, at landsstyrets vigtigste budskab om at få overskud på finansloven om 2 år ikke ser ud til at holde.
Der skal yderligere reformer til, og dem har landsstyret ikke gennemført endnu.
Arbejdsløsheden for Færøerne er 4,4 pct.
Den her vismandsrapport viser også, at der skal yderligere reformer til, hvis der skal fås styr på færøsk økonomi.
Der er ikke taget højde for en udfordrende fremtidig demografi, og i tillæg er pensionsopsparingen for lav.
Man siger, at mens den danske finanspolitik er langtidsholdbar, er det lige omvendt med den færøske.
Man kan sige, at det er slående, at der er driftsunderskud i en periode, hvor der tjenes gode penge inden for de fleste dele af fiskerisektoren, og hvor eksporten af opdrætsfisk går forrygende godt på Færøerne.
Det kan lade sig gøre at balancere budgettet, men det kræver handlekraft og politisk mod at gennemføre reformer, der også omtales i den nye vismandsrapport.
Hvori ligger så de største økonomiske udfordringer for Færøerne?
Ja, den grundlæggende øvelse er som nævnt at balancere budgettet, så der igen kan afdrages på gælden, før renterne begynder at stige og uden at destabilisere velfærdssystemet.
En af de helt store udfordringer er udvandringen og nedgangen i befolkningstallet på Færøerne.
Folk flytter fra udkantsområderne og ind til byerne i Danmark.
På Færøerne er den væsentlige forskel, at unge flytter ud af landet for at uddanne sig, og at veluddannede søger udenlands efter attraktive jobs.
OECD beskriver tilstanden som brain drain.
Jeg mener, at et fælles initiativ i rigsfællesskabet til løsning af problematikken er hårdt tiltrængt.
Alle kender nok den største aktuelle udfordring for Færøernes økonomi, nemlig EU's handelsboykot imod Færøerne.
Eksporten af pelagisk fisk udgør over 1 mia. kr. årligt, og en boykot af denne eksport kan få store økonomiske konsekvenser.
Den mere politiske del af problematikken er tragisk.
Det er utilstedeligt, at Danmark boykotter egne statsborgere ved at lukke sine havne for færøske fartøjer.
Færingerne forstår godt, at Danmark er et EU-land, og at Danmark skal varetage egne interesser.
Men forståelsen stopper, nu hvor Danmark udelukker egne statsborgere fra danske havne.
Den socialdemokratiske regering skjuler sig bag en ulden fortolkning af grundloven.
Her til sidst vil jeg kommentere bloktilskuddet til Færøerne.
Det står opført på finanslovsforslaget med 640,4 mio. kr.
Det er en mærkbar del af det offentlige budget på Færøerne.
Alligevel er tilskuddets aktuelle niveau et udtryk for, at regeringen ikke afholder hele sin økonomiske forpligtelse mod Færøerne.
Sundhedsvæsenet, socialvæsenet og folkepensioner er et fælles og solidarisk ansvar i rigsfællesskabet.
Disse vitale områder er underfinansierede, som følge af at regeringen ikke vil normalisere bloktilskuddets størrelse og fuldt ud indtræde i sin økonomiske forpligtelse.
Regeringen burde indse, at denne situation er uholdbar.
Afslutningsvis vil jeg sige, at der er udfordringer nok både på Færøerne og også i rigsfællesskabets regi.
Økonomien på Færøerne er ikke langtidsholdbar, bloktilskuddet mangler at blive normaliseret, og i rigsfællesskabet er vi begyndt på at boykotte hinanden økonomisk.
Denne socialdemokratiske regering fører en uheldig Færøpolitik, der tilmed sikres med en færøsk stemme.
Det er utilstedeligt.
Der er brug for et kursskifte både på Færøerne og fra regeringens side.